詠茶十二韻
作者：齊己
朝代：唐

paragraphs: 百草讓爲靈，功先百草成。
甘傳天下口，貴占火前名。
出處春無雁，收時谷有鶯。
封題從澤國，貢獻入秦京。
齅覺精新極，嘗知骨自輕。
研通天柱響，摘遶蜀山明。
賦客秋吟起，禪師晝臥驚。
角開香滿室，爐動綠凝鐺。
晚憶涼泉對，閑思異果平。
松黃乾旋泛，雲母滑隨傾。
頗貴高人寄，尤宜別匱盛。
曾尋修事法，妙盡陸先生。